Source: http://galamus.hu/index.php?option=com_content&view=article&id=438863:neues-deutschland-ujabb-nemet-birosagi-doentes-arrol-hogy-magyarorszag-embertelenuel-banik-a-menekueltekkel&catid=79&Itemid=164
Timestamp: 2019-08-21 03:19:33
Document Index: 6732069

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ']

Galamus - Neues Deutschland: újabb német bírósági döntés arról, hogy Magyarország embertelenül bánik a menekültekkel
Neues Deutschland: újabb német bírósági döntés arról, hogy Magyarország embertelenül bánik a menekültekkel
2015. január 21. szerda, 05:39
A Neues Deutschland című baloldali német lap Nincs kitoloncolás Magyarországra címmel közölt jelentést. Egy berlini bíróság bírálja Magyarország menekültügyi gyakorlatát, és leállít minden tervezett kitoloncolást. A Dublin III. megállapodás értelmében a menekültek csak abban az országban kérhetnek menedékjogot, ahol első ízben léptek az unió területére. Magyarország esetében egy német bíróság megváltoztatta ezt a gyakorlatot. Az indoklás szerint Magyarországon túlságosan embertelenül bánnak a menekültekkel.
A berlini közigazgatási bíróság élesen bírálta Magyarország menekültügyi gyakorlatát és egyelőre leállította az uniós tagállamba irányuló kitoloncolásokat. Indoklásként az állt a bíróság hétfőn közzétett döntésében, hogy Magyarország a gyakorlatával – hogy a menedékjogért folyamodókat „szinte kivétel nélkül menedékjogi őrizetbe helyezi” – sérti az EU alapvető jogokat és a szabadsághoz való egyéni jogot rögzítő chartáját. A bíróság ezzel gyorsított eljárásban leállította egy szíriai menekült Magyarországra toloncolását.
A bíróság szerint a menedék-eljárás Magyarországon rendszerszerű hiányosságoktól szenved. Ugyanezen okból a luxemburgi Európai Bíróság már 2011-ben megtiltotta az EU-n belül Görögországba irányuló kitoloncolásokat.
A bíróság az indoklásban egyebek között az ENSZ Menekültügyi Főbiztosságának (UNHCR), a német külügyminisztérium, és a Pro Asyl elnevezésű nem kormányzati (civil) szervezet aktuális jelentéseire támaszkodott. E jelentések bizonyítékokkal szolgálnak arra, hogy Magyarországon a menedékjogért folyamodókat indoklás nélkül részben akár hat hónapra is őrizetben tartják, anélkül, hogy ez valóban szükséges lenne.
Ez mindenekelőtt olyan külföldiekre érvényes, akiket más uniós tagállamokból toloncolnak Magyarországra. Emellett a menekültek elől rendszeresen eltitkolják a őrizet egyéni felülvizsgálatához való jogot. A törvényben előírt ellenőrzést is gyakran csak két hónap elteltével folytatják le, és ez is egy átlagosan három percig tartó meghallhatásra szorítkozik.
Az úgynevezett Dublin III. rendelkezés értelmében az EU-ban benyújtott menedékjog-kérelmek ügyében alapvetően az a tagállam illetékes, ahol a menekült először lép az unió területére és keres védelmet. Ezért azokat a menekülteket, akik később más tagállamokban folyamodnak menedékért, rendszerint a beutazási országhoz irányítják, oda lehet őket kitoloncolni.
Kivételes esetekben a második tagállamnak magának kell lefolytatni a menedékjogi eljárást, például akkor, ha az első országban a menedékjogi eljárásban hiányosságok vannak.
A bíróság döntése nem fellebbezhető meg – áll a testület sajtóközleményében.